เซียลคอต เมืองที่ผลิต ลูกฟุตบอล 70% ของโลก
ทำไมเมืองเล็ก ๆ แห่งนี้ ถึงกลายเป็นศูนย์กลางของการผลิตลูกฟุตบอลได้ ? ลงทุนแมนจะเล่าให้ฟัง
3 ธ.ค. 2565

เซียลคอต เมืองที่ผลิต ลูกฟุตบอล 70% ของโลก /โดย ลงทุนแมน
จากการจัดอันดับฟุตบอลทีมชาติล่าสุด โดยสหพันธ์ฟุตบอลนานาชาติ หรือ FIFA ประเทศปากีสถาน อยู่ในอันดับที่ 194 จากทั้งหมด 211 ประเทศ และพวกเขายังไม่เคยผ่านเข้าไปสู่รอบสุดท้าย ของการแข่งขันฟุตบอลโลกได้เลยสักครั้ง
แต่รู้ไหมว่า “เมืองเซียลคอต” ซึ่งตั้งอยู่ในแคว้นปัญจาบ ทางทิศตะวันออกของประเทศปากีสถาน เรียกได้ว่าเป็นเมืองผู้ผลิตลูกฟุตบอลที่ใช้ในการแข่งขันฟุตบอลโลกมาหลายสมัย และเป็นผู้ผลิตลูกฟุตบอลที่ครองส่วนแบ่งตลาดกว่า 70% ของโลก เลยทีเดียว
แล้วทำไมเมืองเล็ก ๆ แห่งนี้ ถึงกลายเป็นศูนย์กลางของการผลิตลูกฟุตบอลได้ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ย้อนกลับไปในช่วงปลายศตวรรษที่ 19 ดินแดนบริเวณประเทศอินเดีย และปากีสถานในปัจจุบัน เป็นอาณานิคมภายใต้การปกครองของสหราชอาณาจักร
ซึ่งชาวอังกฤษนั้น มีความชื่นชอบกีฬาฟุตบอลเป็นอย่างมาก ทำให้พลทหารที่มาประจำการในต่างแดน ต้องการนำมันมาเล่นกันในยามว่าง
แต่กว่าจะสั่งซื้อลูกฟุตบอล และขนส่งมาทางเรือจากประเทศอังกฤษ ก็ใช้เวลาค่อนข้างนาน ทำให้ทหารเหล่านั้นไม่อยากรอ จึงไปจ้างร้านช่างอานม้าในเมืองเซียลคอต ให้ลองเอาหนังมาเย็บเป็นลูกฟุตบอลแทน
ผลปรากฏว่างานฝีมือของช่างเมืองเซียลคอต มีคุณภาพดีมาก ทำให้กองทัพสหราชอาณาจักร เริ่มมีการจ้างคนท้องถิ่น ให้ผลิตลูกฟุตบอลมาอย่างต่อเนื่องตั้งแต่นั้นมา
ด้วยเหตุนี้ จึงเกิดผู้ประกอบการธุรกิจผลิตลูกฟุตบอลขึ้นมากมายในเมืองเซียลคอต
รวมทั้งต่อมา ยังขยายไปสู่การผลิตอุปกรณ์สำหรับกีฬาประเภทอื่น ๆ ด้วย เช่น คริกเกต และวอลเลย์บอล เป็นต้น
พอเวลาผ่านไปยาวนานกว่า 100 ปี มันก็กลายเป็นประสบการณ์ความเชี่ยวชาญที่สั่งสมมาเหนือกว่าคู่แข่ง ส่งผลให้เมืองเซียลคอต ได้รับการยอมรับจากทั่วโลก ในเรื่องของคุณภาพสินค้าอุปกรณ์กีฬา
โดยปัจจุบัน เมืองเซียลคอต มีบริษัทในอุตสาหกรรมผลิตอุปกรณ์กีฬาฟุตบอลมากกว่า 1,000 แห่ง และก่อให้เกิดการจ้างงานมากถึง 60,000 ราย
ซึ่งในแต่ละปี มีการส่งออกลูกฟุตบอลไปต่างประเทศ ประมาณ 40 ล้านลูก มูลค่า 7,500 ล้านบาท คิดเป็นส่วนแบ่งตลาดสูงถึง 70% ของทั้งโลก
รวมทั้งยังได้เซ็นสัญญาเป็นผู้ผลิตสินค้าให้กับแบรนด์กีฬาดัง ไม่ว่าจะเป็น Adidas, Nike, Puma และบริษัทอื่น ๆ ในวงการกีฬาอีกมากมาย
แล้วลูกฟุตบอลที่ผลิตโดยเมืองเซียลคอต ถูกนำไปใช้ในการแข่งขันฟุตบอลโลกตั้งแต่เมื่อไร ?
จากชื่อเสียงอันโด่งดัง ทำให้ FIFA ตัดสินใจเลือกเมืองเซียลคอต ให้เป็นผู้ผลิตลูกฟุตบอลในการแข่งขันฟุตบอลโลกปี 1982 หรือราว 40 ปีก่อน ที่ประเทศสเปน เป็นครั้งแรก
ในขณะนั้น เมืองเซียลคอตได้พยายามแก้ไขปัญหาของลูกฟุตบอลหนังเย็บแบบเดิม ที่บางครั้งเกิดปัญหาน้ำซึมเข้า จนน้ำหนักผิดไปจากมาตรฐาน ด้วยการนำเอายางมาผสมเชื่อมตรงรอยต่อตะเข็บ เพื่อป้องกันเหตุดังกล่าว
และนั่นก็เป็นจุดเปลี่ยน ที่ทำให้การผลิตลูกฟุตบอล หันมาใช้หนังสังเคราะห์จากยาง 
แทนหนังแท้ทั้งหมดเลย นับตั้งแต่การแข่งขันฟุตบอลโลกปี 1986 ที่ประเทศเม็กซิโก เป็นต้นมา
ด้วยเหตุนี้ เมืองเซียลคอต จึงได้รับความไว้วางใจ ให้เป็นผู้ผลิตลูกฟุตบอล เพื่อใช้ในการแข่งขันฟุตบอลโลกอีกถึง 9 ครั้ง รวมไปถึงได้รับโอกาสในรายการอื่น ๆ เช่น ยูฟ่าแชมเปียนส์ลีก ด้วย
อย่างไรก็ตาม พวกเขาต้องเผชิญกับความท้าทายจากคู่แข่งไม่น้อย โดยเฉพาะประเทศจีน ที่มีกำลังการผลิตสูง และต้นทุนแรงงานไม่แพง
แต่เมืองเซียลคอต ก็ได้ปรับตัวด้วยการพัฒนาเทคโนโลยีการผลิต เพื่อให้ลูกฟุตบอลมีคุณภาพมากยิ่งขึ้น
โดยในปี 2007 บริษัทชั้นนำของเมืองเซียลคอต ชื่อว่า “Forward Sports” ได้ร่วมกับพาร์ตเนอร์จากญี่ปุ่น คิดค้นนวัตกรรมการผลิตลูกฟุตบอล แบบเชื่อมยึดติดกันด้วยความร้อน แทนการปักเย็บ ซึ่งทำให้มีความทนทาน, คงรูปทรงได้ดีกว่า และผลิตได้รวดเร็วกว่าเดิมมาก
 
ส่งผลให้ต่อมา บริษัท Forward Sports ได้รับเลือกให้เป็นผู้ผลิตลูกฟุตบอล ในการแข่งขันฟุตบอลโลกปี 2014 ที่บราซิล และการแข่งขันฟุตบอลโลกปี 2018 ที่รัสเซีย
รวมถึงการแข่งขันฟุตบอลโลกปี 2022 ที่กาตาร์ Forward Sports ก็ยังเป็น 1 ใน 2 ผู้ผลิตลูกฟุตบอลให้กับรายการการแข่งขันฟุตบอลโลก ร่วมกับบริษัทจากจีนอีกราย
ปิดท้ายด้วยเรื่องที่น่าสนใจ
การที่เมืองเซียลคอต เป็นผู้ผลิตลูกฟุตบอลรายใหญ่ของโลก และสินค้าถูกนำไปใช้ในการแข่งขันฟุตบอลโลก อาจส่งผลประโยชน์มาถึงประเทศไทยในทางอ้อมได้เหมือนกัน เพราะวัตถุดิบสำคัญที่ใช้ในการผลิตลูกฟุตบอลสมัยนี้ ก็คือ “ยางพารา”
ซึ่งประเทศปากีสถาน มีการนำเข้ายางพารา และผลิตภัณฑ์ยางพารา จากประเทศไทย มูลค่าราว 2,500 ล้านบาทต่อปี คิดเป็นสัดส่วน 9.7% ของการนำเข้ายางพาราของประเทศ สูงเป็นอันดับที่ 2 รองจากประเทศจีน
เท่ากับว่า ในฟุตบอลโลกที่กำลังแข่งขันกันอยู่ในขณะนี้ 
ถึงแม้ทีมชาติไทยจะไม่ได้ไปเตะด้วย แต่เราก็มีส่วนร่วมอยู่บ้าง
เพราะลูกฟุตบอลที่ใช้ในรายการแข่งขันนั้น ถูกผลิตขึ้นในเมืองเซียลคอต ประเทศปากีสถาน 
ซึ่งมีวัตถุดิบส่วนหนึ่งมาจาก ยางพาราจากประเทศไทยของเรา นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-